**Fasit Vg3**

Kapittel 10 – Sakprosa frå 1850 til i dag

**1850–1900**

1. Kvifor er den litterære sakprosaen viktig i den **politiske** og **kulturelle** **utviklinga** av Noreg i siste halvdel av 1800-talet?

I denne perioden var skriftmedium dei viktigaste kanalane for samfunnsdebatt og politiske ytringar. Alle dei sentrale politiske stridsemna vart diskuterte i aviser, tidsskrift, magasin og bøker. Sakprosaen var derfor avgjerande viktig for demokrati-utviklinga og moderniseringa.

2. Kva var kjernen i **Camilla Colletts** essay og artiklar?

Kjernen var kvinneperspektiv på politiske, sosiale og økonomiske forhold: kvinna si rolle og kvinner sine rettar i samfunnet.

3. Kvifor provoserte **Aasmund Olavsson Vinje** så mange av dei som hadde politisk og kulturell makt i Noreg?

Vinje brukte eit folkeleg språk (det nye landsmålet) i tekstar som drøfta kulturelle emne og politiske tema.

4. Kva **likskapar** ser du mellom arbeidsmåtane til **Eilert Sundt** og **Ivar Aasen**?

Begge reiste landet rundt og samla informasjon og kunnskap, som så blei grunnlag for vitskaplege arbeid.

**1900–1960**

1. Nemn årsaker til at sakprosaen **styrkte stillinga si** i denne perioden.

Skriftmedia som bøker, aviser, tidskrift og magasin når ut til stadig fleire lesarar, og i løpet av desse tiåra opplever folk i Noreg ei rekke konfliktar og storhendingar som aukar interessa hos lesarane for informasjon og nyhende av alle slag. Mellomkrigstida er ei tid med sterke sosiale, økonomiske og kulturelle motsetnader i landet, som også vert formidla gjennom sakprosa i alle sjangrar.

2. Kva var **Katti Anker Møllers** hovudbodskapar i bøker og føredrag?

Bodskapane var fridom frå undertrykking, og at kvinna sjølve måtte bestemme over eigen kropp.

3. Kva handla **«Helvetesdebatten»** om?

«Helvetesdebatten» var ein debatt som vart utløyst av ein radioandakt Ole Hallebye heldt i 1953. Den hadde som hovudtema: Finst det eit helvete?

4. Kva for fellestrekk gjer at vi kan kalle både **Lise Lindbæk** og **Åse Gruda Skard** for **pionerar**?

Begge var føregangskvinner på område der kvinner før hadde vore usynlege: *krigsjournalistikk* og den nye vitskapen *psykologi*. Begge var sentrale stemmer i samtidsdebattar.

**1960 til i dag**

1. Kvifor set vi eit **skilje** i mediehistoria i 1960?

Fjernsynet kjem til Noreg.

1. Kva fellestrekk finn du ved dei tre nynorske essayistane **Skjervheim**, **Hellesnes** og **Skirbekk**?

Alle tre er internasjonalt kjende filosofar som skriv på nynorsk og har bidrege til utviklinga av nynorsk essaystikk.

1. Kva var kjernen i **Jens Bjørneboes** essay og artiklar?

Kjernen var ei antiautoritær haldning.

1. Kvifor fekk **Åsne Seierstad** så mykje kritikk for *Bokhandleren i Kabul*?

Ho brukte skjønnlitterære verkemiddel i sakprosa, mellom anna allvitande forteljar som fortel om tankar og kjensler hos dei (faktiske) personane ho skildra.